
                                                                               Nr.23/95/2011
BIROUL PERMANENT

AL

CAMEREI DEPUTAŢILOR



În conformitate cu prevederile art.135 alin.(21) din Regulamentul Camerei Deputaţilor, republicat, cu modificările şi completările ulterioare, vă înaintăm, alăturat, Raportul înlocuitor asupra cererii de reexaminare a Legii privind aprobarea Ordonanţei de urgenţă a Guvernului nr.6/2011 pentru stimularea înfiinţării şi dezvoltării microîntreprinderilor de către întreprinzătorii tineri, trimis pentru reexaminare, cu adresa nr.PL.x 173/2011 din 7 noiembrie 2011.

Prin obiectul de reglementare şi conţinut, proiectul de lege face parte din categoria legilor ordinare.

PREŞEDINTE,

Iulian Iancu
[image: image2.png]ROMANIA




Parlamentul  României

Camera  Deputaţilor

Comisia pentru industrii si servicii










Bucureşti, 12.12.2011




                                                                   
       Nr.23/95/2011
R A P O R T  Î N L O C U I T O R
asupra cererii de reexaminare a Legii privind aprobarea Ordonanţei e urgenţă a Guvernului nr.6/2011 pentru stimularea înfiinţării şi dezvoltării microîntreprinderilor de către întreprinzătorii tineri
În conformitate cu prevederile art.135 alin.(21) din Regulamentul Camerei Deputaţilor, republicat, cu modificările şi completările ulterioare, Comisia pentru industrii şi servicii a fost sesizată, cu reexaminarea Legii privind aprobarea Ordonanţei de urgenţă a Guvernului nr.6/2011 pentru stimularea înfiinţării şi dezvoltării microîntreprinderilor de către întreprinzătorii tineri, trimisă, cu adresa nr.PL.x.173/2011 din 7 noiembrie 2011.


Această lege, adoptată de Camera Deputaţilor şi de Senat, cu respectarea prevederilor art.75 şi ale art.76 alin.(2) din Constituţia României, republicată, a fost transmisă, spre promulgare, Preşedintelui României la data de 30 iunie 2011.

În conformitate cu dispoziţiile art.77 alin.(2) din Constituţia României, republicată, Preşedintele României a formulat cererea de reexaminare asupra legii transmisă spre promulgare, supunând atenţiei faptul că:

- la articolul unic, punctul 2 litera c), legea prevede înlocuirea sintagmei „câştigul mediu brut lunar” cu aceea de „câştig brut realizat lunar”. Se apreciază, în cererea de reexaminare, că această modificare, fără precizarea surselor care ar acoperi aceste cheltuieli, implică sume suplimentare de la bugetul asigurărilor sociale, având astfel influenţe negative asupra acestuia.

- la articolul unic, punctul 2 litera d), legea prevede scutirea beneficiarilor prevederilor legale de la plata tarifului pentru publicarea operaţiunii de publicare a înfiinţării microîntreprinderilor în Monitorul Oficial al României, Partea a IV – a. Se apreciază, în cererea de reexaminare, că nici pentru această modificare nu este specificată sursa de finanţare a acestor cheltuieli.



Senatul, în calitate de primă Cameră sesizată, a admis în parte observaţiile din cererea de reexaminare şi a adoptat legea în şedinţa din 31 octombrie 2011.

Potrivit dispoziţiilor art.61 din Regulamentul Camerei Deputaţilor, republicat, cu modificările şi completările ulterioare, Comisia pentru industrii şi servicii a reluat dezbaterile asupra legii, având în vedere solicitările formulate în cererea de reexaminare, şi au întocmit raportul iniţial nr.23/95 din 29.11.2011 prin care au propus admiterea în parte a cererii de reexaminare şi adoptarea Legii privind aprobarea Ordonanţei de urgenţă a Guvernului nr.6/2011 pentru stimularea înfiinţării şi dezvoltării microîntreprinderilor de către întreprinzătorii tineri în forma adoptată de Senat.

Conform dispoziţiilor art.135 alin.(21) din Regulamentul Camerei Deputaţilor, republicat, cu modificările şi completările ulterioare, raportul menţionat a fost distribuit deputaţilor în vederea depunerii amendamentelor. 

Potrivit prevederilor art.61 şi ale art.135 alin.(21) din Regulamentul Camerei Deputaţilor, republicat, cu modificările şi completările ulterioare, după împlinirea termenului pentru depunerea amendamentelor, în şedinţa din 12 decembrie 2011, membrii Comisiei pentru industrii şi servicii au reluat dezbaterile asupra legii şi cererii de reexaminare.

La lucrări au fost prezenţi 21 deputaţi din totalul de 30 deputaţi membri ai comisiei.

Constatând faptul că nu au fost depuse amendamente, membrii comisiei au hotărât să menţină raportul iniţial, şi să supună Plenului Camerei Deputaţilor spre dezbatere şi adoptare admiterea în parte a cererii de reexaminare şi adoptarea Legii privind aprobarea Ordonanţei de urgenţă a Guvernului nr.6/2011 pentru stimularea înfiinţării şi dezvoltării microîntreprinderilor de către întreprinzătorii tineri, în forma adoptată de Senat.
Menţinerea literei d) a articolului 5 s-a făcut la propunerea reprezentanţilor Regiei Autonome Monitorul Oficial, ţinând cont de intenţia legiuitorului care a fost aceea de a include şi cheltuielile de publicare în facilităţile instituite prin Ordonanţa de urgenţă a Guvernului nr.6/2011 pentru stimularea înfiinţării şi dezvoltării microîntreprinderilor de către întreprinzătorii tineri, respectiv cvasitotalitatea cheltuielilor determinate de înfiinţarea unui astfel de operator economic.
În raport cu obiectul său de reglementare, legea face parte in categoria legilor ordinare, Camera Deputaţilor fiind, în conformitate cu dispoziţiile art.75 alin.(1) teza a II-a din Constituţia Românei, republicată, şi ale art.92 alin.(9) pct.1 din Regulamentul Camerei Deputaţilor, republicat, cu modificările şi completările ulterioare, Cameră Decizională.

                              PREŞEDINTE,                                         SECRETAR,

                                Iulian Iancu                                             Mircea Marin
Consilieri parlamentari,

Viorela Gondoş

Isabela Robe

